钦定古今图书集成/明伦汇编/氏族典/第235卷 > 张华
## 钦定古今图书集成/明伦汇编/氏族典/第235卷 > 张华

按《晋书张华传》：“华字茂先，范阳方城人也。父平，魏渔
阳郡守。华少孤贫，自牧羊，同郡卢钦见而器之。乡人
刘放亦奇其才，以女妻焉。华学业优博，辞藻温丽，朗
赡多通，图纬方伎之书，莫不详览。少自修谨，造次必
以礼度。勇于赴义，笃于周急。器识弘旷，时人罕能测
之。初未知名，著《鹪鹩赋》以自寄。陈留阮籍见之，叹曰：
‘王佐之才也’！”由是声名益著。郡守鲜于嗣荐华为太
常博士。卢钦言之于文帝，转河南尹丞，未拜，除佐著
作郎。顷之，迁长史，兼中书郎。朝议表奏，多见施用，遂
即真。晋受禅，拜黄门侍郎，封关内侯。华彊记默识，时
人比之子产。数岁拜中书令，后加散骑常侍。帝谋伐
吴，华赞成其计，以为度支尚书。及吴灭，进封广武县
侯，出为持节、都督幽州诸军事、领护乌桓校尉、安北
将军。征为太常，以太庙屋栋折，免官。惠帝即位，以为
太子少傅。楚王玮诛，华以首谋有功，拜右光禄大夫、
开府仪同三司、侍中、中书监，尽忠匡辅，海内晏然。久
之，论前后忠勋，进封壮武郡公。数年，为司空，领著作。
初，赵王伦求尚书令，华固执不可，由是致怨，难作，被
收害之于前殿马道，南夷三族，时年六十九。太安二
年，诏复华侍中、中书监、司空公、广武侯。华著《博物志》
及文章，并行于世。